5
ועדת כלכלה
21.8.2000

[bookmark: _GoBack]פרוטוקולים/כלכלה/1398
	ירושלים, י"ט באלול, תש"ס
19 בספטמבר, 2000

הכנסת החמש-עשרה							נוסח לא מתוקן
מושב שני

פרוטוקול מס' 185
מישיבת ועדת הכלכלה
יום שני, כ' באב התש"ס (21 באוגוסט 2000), שעה 12:30

נכחו:

חברי הוועדה: אברהם פורז –היו"ר
                        יגאל ביבי


מוזמנים:         אברהם וולף, עו"ד                    רשם האגודות השיתופיות
                         צביקי נור                                  סגן נציב נציבות המים
                         יעל ייטב                                  מס הכנסה
                         תמר הקר,עו"ד                        הוזמנה על ידי משרד האוצר
                         רונן וולפמן                                סגן הממונה על התקציבים, משרד האוצר
                         ארז ימיני                                 אגף התקציבים, משרד האוצר
                         זוהר ינון                                  אגף התקציבים, משרד האוצר
                         תמר לומברוזו, עו"ד                מנהלת מחלקת חקיקה, נציבות מס הכנסה
                         דוידה לחמן-מסר                     משנה ליועץ המשפטי לממשלה
                         אביטל שטרנברג                      משרד המשפטים
                         אפרים טאפט                         מהנדס מים וביוב ראשי באגף טכנולוגיה 
                                                                        ולוגיסטיקה, משרד הביטחון             
                         סגן ערן גולן                             קצין יעוץ פרקליטות צבאית
                         משה אבנון                               משרד הפנים
                         רחל אדם, עו"ד                        לשכה משפטית, המשרד לאיכות הסביבה
                         ברוך ובר                                  אגף מים ונחלים, המשרד לאיכות הסביבה
                         יורם תמרי                               רכז המים, המרכז החקלאי
                         רקפת כץ                                  החברה להגנת הטבע
                         דוד שחף                                   מנכ"ל חברת הגיחון
                         שאול ארלוזרוב                        יו"ר אגודת מהנדסי המים ישראל
                         גדי שוורץ                                 ארגונים חקלאיים

יועצת משפטית:  אתי בנדלר

מנהלת הוועדה: לאה ורון

קצרנית: יפעת שפרכר

נושא: הצעת חוק תאגידי מים וביוב, התש"ס-1999.














הצעת חוק תאגידי מים וביוב, התש"ס-1999.


היו"ר אברהם פורז:

	איפה הקטע של המיסוי?

תמר הקר:

	סעיף המיסים זה סעיף 13. (א) "הסכמים בין הרשות המקומית לבין החברה בכל הנוגע להקמת החברה ולהעברת נכסים, זכויות וחובות  ביניהן, שנחתמו עד תום התקופה הראשונה, יהיו פטורים ממס בולים לפי חוק מס הבולים על מסמכים, התשכ"א-1961. (ב) רישום חברה פטור מאגרת רישום לפי חוק החברות".

היו"ר אברהם פורז:

	באיזה חוק אחר יש פטור? סעיף קטן (ב) נראה לי חסר טעם.

אתי בנדלר:

	לסעיף קטן (א) התווספו המילים: "שנחתמו עד תום התקופה הראשונה". זה לא היה בנוסח שהיה בפני הוועדה. 

מירית דובר:

	אני לא מבינה למה צריך להגביל את פרק הזמן שמקבלים פטור מהמס. למה אתה מתנגד לסעיף הפטור מאגרת רישום לפי חוק החברות?

היו"ר אברהם פורז:
	
	כי זה מצחיק. 

מירית דובר:

	אבל אם כבר הוסכם להכניס את זה, למה להוריד את זה?

היו"ר אברהם פורז:

	זה מצחיק שרושמים תאגיד של מיליונים וחוסכים 500 שקל בבנק. צריך להוריד את זה.

תמר הקר:

	(ג) "לעניין סעיפים 21 ו-88 לפקודת מס הכנסה (נוסח חדש) יחולו הוראות אלה לגבי נכס שהועבר מהרשות המקומית לחברה לפי סימן זה, ובלבד שיום ההעברה חל במהלך חמש שנות המס המתחילות בשנת תחילתו של חוק זה: (1) המחיר המקורי של נכס יהא העלות של הנכס לרשות המקומית כשהיא מתואמת מן היום שבו הגיע הנכס לידי הרשות המקומית עד ליום ההעברה ; אולם לגבי זכויות במקרקעין כמשמעותן בחוק מיסוי מקרקעין (שבח, מכירה ורכישה), התשכ"ג-1963 (להלן – חוק מיסוי מקרקעין) שעל מכירתם מוטל מס שבח או שהיה מוטל מס שבח, יהא המחיר המקורי שווי הזכות ביום ההעברה; (2) יום ההעברה יחשב כ"יום הרכישה";(ד) לעניין חוק מיסוי מקרקעין, יחולו הוראות אלה, לגבי זכויות במקרקעין שהועברו מהרשות המקומית לחברה לפי סימן זה, ובלבד שיום ההעברה חל במהלך חמש שנות המס המתחילות בשנת תחילתו של חוק זה: (1) "שווי הרכישה" יהא שווי הזכות במקרקעין ביום ההעברה; (2) יום ההעברה יחשב כ"יום הרכישה"; (3) העברת הזכות במקרקעין מהרשות המקומית לחברה לפי סימן זה תתחייב במס רכישה בשיעור של 0.5% משוויה ולא תתחייב במס מכירה. (ה) לעניין סעיף זה, "יום ההעברה" – יום עריכת הסכם ההעברה של הנכסים מהרשות המקומית לחברה".

היו"ר אברהם פורז:

	זאת אומרת שעד עכשיו זה היה חייב במס שבח?

תמר הקר:

	חשבנו להסדיר את הנושא הזה עוד לפני כן. בשלב הצעת החוק זה עוד לא היה בשל מהבחינה הזאת.

היו"ר אברהם פורז:

	מה אתם רוצים להסביר לנו, אנשי מס הכנסה?

תמר לומברוזו:

	ההוראה הזאת יוצרת תמריץ מס להקמת החברה ולהעברת הפעילות. הסעיף הזה מבהיר את מערך המס שיחול בהעברה כזאת, ובלבד שהיא תתבצע במהלך 5 שנות מס שמתחילות בשנת תחילתו של חוק זה. זה באמת כדי להוות תמריץ לתקופה של ה-5 שנים וכדי לכמת את העלות של אותו תמרוץ מס. הואיל והחברה תהיה חייבת במס, היא תוכל לדרוש פחת על הנכסים. לעניין סעיף 21, אנחנו קובעים מה יהיה החישוב של המחיר המקורי שאחוזים ממנו ניתן יהיה לחברה לדרוש. על מכירה של נכסי מקרקעין חל סעיף קטן (ד), שגם הוא קובע מה יהיה שווי הרכישה ביום הרכישה, שזה בעצם יום העברה. יש גם הוראות מיוחדות לעניין מס הרכישה ומס המכירה.  לולא ההוראה הזאת, הרשות או החברה היו חייבות במס מלא. הסדר דומה הוחל כבר בעבר בהקשר של תיקון שנערך על רשות הנמלים והרכבות ורשות שדות התעופה, כאשר הם עברו למעמד של נישום רגיל. 

יגאל ביבי:

	אברהם, מה אתה מקים? לכל ישוב של 20 אלף תושבים אתה מקים חברה?

היו"ר אברהם פורז:

	היום כל מפעל ביוב או מים הוא ממילא עירוני. אתה לא יכול לאחד שתי רשויות מקומיות שכשאתה עובר בין אחת לשנייה אתה לא יודע שעברת. 

אתי בנדלר:

	אגב, התאורה העירונית גם שייכת לרשות המקומית ולא לחברת החשמל.

היו"ר אברהם פורז:

	מה אתם מציעים?

תמר לומברוזו:

	אנחנו מדברים על העברה מהרשות המקומית לחברה.

היו"ר אברהם פורז:

	כאשר לחברה אין בהקשר הזה שום מס?


תמר לומברוזו:

	למעט מס רכישה של חצי אחוז.

היו"ר אברהם פורז:

	למה אתם צריכים לעשות את הדבר הפרימיטיבי הזה? החצי אחוז יכול להיות סכום מאוד גדול. מפעל מים יכול לשלם גם מיליונים. זה יכול להיות עונש על מאות אלפי שקלים. למה?

תמר לומברוזו:

	המתכונת הזאת היא מתכונת דומה להטבות המס שניתנות לשינויי מבנה בפיצולים. למעשה, אפשר לבוא ולראות את המהלך שנעשה כאן כפיצול של פעילות מסויימת לחברה.

היו"ר אברהם פורז:

	אתם לא צודקים. אתם רוצים לעודד רשות מקומית לעצמאות? אל תשימו אפילו גרם אחד של מכשול בדרך. מצד אחד אתם נותנים להם פטור מאגרת רישום חברה, שזה 500 שקל, ומצד שני החצי אחוז פה יכול להיות מיליונים. אם נניח עירייה כמו תל-אביב מחליטה להקים תאגיד מים וביוב, הערכה השמאית יכולה להיות עשרות מיליונים של שקלים. חצי אחוז זה פרימיטיבי. אם זה יופרט אז אולי, אבל בשלב הזה, למה?

תמר לומברוזו:

	אנחנו ניסינו לתת הסבר לשינויים דומים. 

היו"ר אברהם פורז:

	את עושה אירוע מס מהעברה מכיס לכיס. כשעירייה מעבירה את מה שיש לתאגיד שהוא 100% בבעלות עירונית, זה לא אירוע מס במובן הכלכלי שלו. אם אתם רוצים לעודד את זה אל תשימו אף מכשול.

תמר לומברוזו:

	אני לא יכולה להסכים עם הכיוון שלך, כי אתה יכול לבוא ולהגיד שכל פעם שיש העברה בין גורם ובין חברה..

היו"ר אברהם פורז:

	זה גוף ציבורי.

אתי בנדלר:

	המדינה באה והצהירה שהחוק הזה הוא אחד הטובים מבחינתה, כי היא רוצה לעודד ככל האפשר הקמת חברות מהסוג הזה. הוועדה טרם החליטה באשר לשאלה אם אפשר יהיה לכפות על רשות מקומית הקמת חברה כדי לדאוג לכך שמשק המים והביוב ינוהלו ביעילות. יש למדינה אינטרס ראשון במעלה לגרום להקמת חברות כאלה. קביעת אירוע מס במקרה הזה, גם אם זה מס מופחת, אני לא יודעת אם הוא משרת את המטרה שהמדינה מעוניינת בה.

תמר לומברוזו:

	אולי לא הצגנו כל כך נכון את הדברים. 

היו"ר אברהם פורז:

	אני כראש עיר לא חייב לעשות עיסקה. אם אומרים לי שזה יעלה לי 10 מיליון שקל, אני לא אעשה את העיסקה. זה בכלל לא דומה לאירוע שאני רוצה למכור. זה לא שממילא הוא החליט לעשות תאגיד ובהזדמנות הזאת אתם רוצים לגבות ממנו. מה פתאום שהאוצר יגבה פה חצי אחוז? למה? 

תמר לומברוזו:

	עשינו איזון של מכלול האינטרסים ומכלול השיקולים. שיעור של מס מופחת ומס רכישה של פחות מחצי אחוז אני לא מכירה. זאת ההטבה שניתנת במכלול התחומים שאותם רוצים לעודד. אני מציעה לא לקבוע כאן איזה שהוא תקדים של הפחתת  שיעור מס הרכישה.

היו"ר אברהם פורז:

	אנחנו חושבים שבשלב שבו הרשות המקומית מעבירה את זה לתאגיד שבשליטתה זה לא אירוע מס ולא צריכה להיות שום אגרה. זה צריך להיות חינם. זה כדי לעודד רשויות מקומיות. חצי אחוז מפרוייקט שבספרים שווה עשרות מיליונים יכול להגיע לסכומים מאוד ניכרים. זה יכול לגרום לכך שלא יעשו כלום, ואז מה עשינו פה? 

אתי בנדלר:

	אני רוצה לדעת אם יש הסתייגות של המדינה לנושא הזה.

תמר הקר:

	אנחנו נתייעץ עם שר האוצר.

היו"ר אברהם פורז:

	מצידי תמשכו את החוק.

אתי בנדלר:

	לא יחוייב בשום מס?

היו"ר אברהם פורז:

	בשום מס. זה לא אירוע מס. זה מחלקה עירונית שעוברת תהליך ייעול. 

תמר הקר:

	אם מקבלים את החלטת הוועדה, האם זה מחייב שינוי רק בפיסקה (ד)(3), או גם ב(1) ו-(2)? (1) ו-(2) מתייחסים למכירות עתידיות.

היו"ר אברהם פורז:

	הגברת הקר, אנחנו מחליטים שגם בשלב ההפרטה של החברה אין שום מס. האם יש לנו עניין שהגופים הציבוריים הקרויים עיריות ייפטרו מהדבר הזה ויפריטו?

תמר הקר:

	אני לא יודעת. המדינה עוד לא קבעה עמדה מוסמכת בעניין הזה.

היו"ר אברהם פורז:

	לי לא מפריע שהעברה עצמה תהיה טעונה אישור גורמים, אבל אם כבר עושים את זה, אני רוצה שלעיריות יהיה עניין להפטר מהדבר הזה, אפילו אם יאמרו שנכנס להם כסף בעקבות ההפרטה של זה. אתם רוצים מס שבח מלא? 

תמר הקר:

	יש שני אירועים שיכולים לקרות: האחד, שהוא פחות סביר, זה מכירת הנכס מקרקעין מתוך החברה, שבדרך כלל זה לא יקרה, והדבר השני שאליו מתייחס חבר הכנסת פורז, זה אם מוכרים מניות של החברה, כלומר עושים הפרטה של החברה. 

היו"ר אברהם פורז:

	מה מחיר הרכישה בסיטואציה כזאת? בהנחה שיש חברה ש25% מהמניות שלה נמכרות לגורם פרטי ב-50 מיליון שקל, מה מחיר הרכישה לצורכי מס שבח? 

יעל ייטב:

	אם יחול על זה רק מס רווחי הון, מכירת המניות פטורה ממס לפי סעיף 9(2) לפקודה. העירייה פטורה ממס על הכנסותיה. 

היו"ר אברהם פורז:

	האם העירייה פטורה תמיד ממס רווחי הון? האם עירייה שמוכרת תאגיד שבשליטתה פטורה ממס?

יעל ייטב:

	סעיף 9(2) פוטר את כל הכנסותיה של העירייה, למעט הכנסות מעסק.

היו"ר אברהם פורז:

	ואם יש נכסי מקרקעין מעורבים? מתי זה הופך לתאגיד מקרקעין?

תמר לומברוזו:

	איגוד מקרקעין זה רק כשזה נכסי מקרקעין.

היו"ר אברהם פורז:

	זאת אומרת שהעירייה לא תשלם פה מס כי זה לא אירוע מס. 

תמר הקר:

	ההוראות האלה יהיו רלוונטיות רק אם מוכרים נכס מקרקעין מסויים מתוך החברה החוצה. 

היו"ר אברהם פורז:

	זה משהו אחר. אם מחליטים שמגרש ששימש למגדל המים יימכר, אז הוא ישלם מס שבח חלקי.


תמר הקר:
	
	אני חושבת שההוראות הם בסדר. אנחנו צריכים לתקן לפי החלטת הוועדה את סעיף ד(3).  

יעל ייטב:

	אנחנו צריכים עוד לדבר על זה, כי יכול להיות שתהיה לזה השלכה לגבי מתן הפחת לנכסים.

היו"ר אברהם פורז:

	תבדקו את זה. 

מירית דובר:

	אני לא רואה שום הגיון לקבוע את זה לפרק זמן של 5 שנים. אנחנו מדברים פה על מתכונת של חוק שתשרת אותנו מפה ולהבא. 

היו"ר אברהם פורז:

	הם רוצים לנסות את זה. 

אתי בנדלר:

	האם לא צריך לומר שיום ההסכם זה יום אישור ההסכם?

תמר לומברוזו:

	יש מכלול פסיקה במס שבח לגבי דינם של הסכמים שעדיין טעונים אישור כזה או אחר. יש פסיקה רחבה שאומרת שהיום הרלוונטי לעניין יום המכירה הוא יום עריכת ההסכם. האישור יכול להפסיק את ההסכם. 

תמר הקר:

	אבל אולי באמת זה יום חתימה. עריכה זה לא כל כך מילה משפטית.

היו"ר אברהם פורז:

	אני מציע שלא נסטה מהכללים האלה. 

תמר הקר:

	אז נכתוב יום חתימה. 

היו"ר אברהם פורז:

	בואו נמשיך.

תמר הקר:

	פרק ח': פיקוח על ניהולה התקין של חברה ומילוי חובותיה. 115(א) "היה הממונה או מנהל הרשות סבור כי חברה פלונית אינה מנהלת את עסקיה באופן תקין או שאינה ממלאה אחר הוראות שנקבעו ברשיון או בחוק זה או לפיו, לרבות אמות מידה וכללים שקבע מועצת הרשות, ישלח הודעה בכתב לחברה ובה יפרט את הפגמים ואת התקופה שבה נדרשת חברה לתקנם, וייתן לחברה הזדמנות להגיש את הערותיה או את השגותיה לגבי הפגמים או הדרישות לתיקונם, וזאת בתוך התקופה האמורה או תקופה קצרה ממנה כפי שיפורש בהודעה. (ב) הגישה חברה הערות והשגות כאמור בסעיף קטן (א), יחליט בהן נותן ההודעה סמוך ככל האפשר לאחר שקיבל אותן, ויודיע על החלטתו לחברה, ואם דרש את תיקונם של הפגמים – יקבע מחדש את התקופה שבה על החברה לעשות כאמור. 116(א) לא תיקנה חברה פגמים כנדרש בהודעת הממונה או מנהל הרשות לפי סעיף 115, בתוך התקופה שנקבע לכך, רשאי הממונה באישור שר הפנים, או מנהל הרשות באישור מועצת הרשות, לפי העניין, ליתן לחברה צו – (1) המורה לה לעשות מעשה שהיא חייבת לעשותו על פי חוק זה או הרשיון, או להימנע מלעשות מעשה שאסור לה לעשותו על פי חוק זה או הרשיון; (2) האוסר עליה לחלק דיבידנד או רווחים לבעלי המניות של החברה ועל מתן הטבות לנושאי משרה בה או לעובדיה מעבר לשכרם הרגיל לפני מתן ההודעה לפי סעיף 115. (ב) הודעה על מתן צו לפי סעיף זה תפורסם ברשומות. (ג) על מתן צו לפי סעיף זה רשאים החברה, בעלי מניות בה ונושא המשרה בה, לפי העניין, לערער לבית משפט השלום.

	סימן ב': מינוי מנהל מיוחד וועדת הנהלה. 117(א) היה הממונה סבור כי חברה פלונית אינה ממלאת אחר חובותיה לפי חוק זה, או שהיא מנהלת את עסקיה באופן שאינו מאפשר לה למלא את חובותיה לפי חוק זה או שלא יאפשר לה לעשות כן, רשאי הממונה, לאחר שנתן לחברה הזדמנות להשמיע את טענותיה, להשעות את המנהל הכללי של החברה מתפקידו, למנות לה מנהל מיוחד שינהל את עסקיה ולמנות ועדת הנהלה שתייעץ למנהל המיוחד; החלטת הממונה טעונה התייעצות עם מועצת הרשות ואישור השרים. (ב) למנהל מיוחד שנתמנה לפי סעיף 3 קטן (א) יהיו כל הסמכויות והתפקידים שיש למנהל הכללי של החברה ,לדירקטוריון שלה, לוועדות הדירקטוריון שלה ולדירקטורים שלה, על פי הוראות חוק זה ועל פי מסמכי ההתאגדות של החברה וההחלטות שנתקבלו בה כדין; כל עוד ממלא המנהל המיוחד את תפקידו לא ימלאו הדירקטוריון, ועדותיו וחבריו את תפקידיהם ולא ישתמשו בסמכויותיהם. (ג) הממונה רשאי להורות לחברה לשלם למנהל המיוחד שכר והוצאות כפי שיקבע, ואם היה המנהל המיוחד עובד המדינה או עובד הרשות, רשאי הממונה להורות כי השכר ישולם לאוצר המדינה. 

	118 (א) תפקידיו של המנהל המיוחד הם: (1) לנהל את החברה; (2) לבדוק את הגורמים לפגמים שנתגלו בניהולה של החברה";

היו"ר אברהם פורז:

	למה אם הוא היה עובד הרשות רשאי הממונה להורות כי השכר ישולם לאוצר המדינה?

תמר הקר:

	כי הרשות במקרה שלנו היא לא תאגיד סטטוטורי, היא רשות ממשלתית. (3) "להגיש את המלצותיו לממונה לעניין הפעולות הנדרשות לתיקון הפגמים, ובין השאר רשאי הוא להמליץ על העברת ניהול החברה לידי אחר, על פירוקה של החברה לשתי חברות או יותר, או על העברת שירותי המים והביוב שבידי החברה, כולם או חלקם, לחברה אחרת. (ב) הממונה רשאי לקבל את המלצותיו של המנהל המיוחד לפי סעיף קטן (א) (3), או לדחותן ; קיבל הממונה את ההמלצות, רשאי הוא להורות למנהל המיוחד לפעול ליישומן; לא קיבל הממונה את ההמלצות, רשאי הוא לפעול בכל דרך שתיראה לו לתיקון הפגמים. 119 (א) ועדת הנהלה הנתמנתה לפי סעיף 117 (א) תייעץ למנהל המיוחד במילוי תפקידיו לפי סעיף 118. (ב) המנהל המיוחד יהיה יושב ראש ועדת ההנהלה. (ג) הממונה רשאי להורות לחברה לשלם לחברי ועדת ההנהלה גמול כפי שיקבע, ואם היו החברים עובדי המדינה או עובדי הרשות, רשאי הממונה להורות כי הגמול ישולם לאוצר המדינה. (ד) מונתה ועדת הנהלה – תאשר היא את מאזן החברה ותמנה לה רואה חשבון, כאילו היתה האסיפה הכללית של החברה. 120 נתמנה מנהל מיוחד לפי סעיף 117(א), יהיו המנהל הכללי וכל דירקטור של החברה, וכן כל אדם אחר המועסק אצל החברה, חייבים, לפי דרישת המנהל המיוחד או מי שהוא הסמיך לכך, למסור לו או לשלוחיו את הידיעות, הפנקסים, המסמכים או כל מידע אחר שלדעת הדורש יש בהם כדי להבטיח או להקל את ביצוע תפקידו של המנהל המיוחד. 121 מנהל מיוחד וועדת ההנהלה יתמנו לתקופה של תעלה על שישה חודשים ; ואולם הממונה רשאי, אם ראה כי הדבר דרוש לשם השלמת תפקידם, להאריך את תקופת מינויים לתקופה נוספת של ארבעה חודשים".


היו"ר אברהם פורז:

	למה רק 4 חודשים? תעשי עוד 6 חודשים נוספים.

תמר הקר:

	122(א) המנהל המיוחד רשאי, באישור הממונה, להורות כי בתוך תקופה שלא תעלה על ארבעה עשר ימים מיום מינויו לא תקיים החברה התחייבויות כספיות שמועד קיומן חל באותה תקופה או קודם לכן; הממונה רשאי, באישור בית המשפט, להאריך את התקופה האמורה בארבעה עשר ימים נוספים, אם המנהל המיוחד המליץ על העברת ניהול החברה לידי אחר או על פירוקה או על העברת שירותי המים והביוב שבידי החברה לחברה אחרת, וההליכים הדרושים לשם כך טרם הסתיימו".

היו"ר אברהם פורז:

	למה רק 14 ימים בשלב השני?

תמר הקר:

	יש פה בעיה של אי קיום התחייבויות.

היו"ר אברהם פורז:

	בשלב הראשון, שזה החלטה אדמיניסטרטיבית, 14 יום זה בסדר, אבל בשלב השני אין טעם לפנות לבית משפט בשביל 14 יום.

תמר הקר:

	אולי אני אכתוב "בתקופות נוספות שלא יעלו על 60 יום"?

היו"ר אברהם פורז:

	הייתי כותב 90 יום במקום 60.

תמר הקר:

	(ב) "היה ביצוע המלצות המנהל המיוחד כרוך בהליך הטעון אישור בית המשפט, רשאי בית המשפט להאריך את התקופה האמורה בסעיף קטן (א) בשישים ימים נוספים, אם הדבר דרוש לצורך סיום ההליך, ובלבד שבית המשפט לא נתן צו לפירוק החברה או לכינוס נכסיה".

היו"ר אברהם פורז:

	הייתי משלב בין הסעיפים ומאפשר 14 יום ואחר כך עד 3 חודשים אישור בית המשפט. תבדקו איך אתם מנסחים את זה. 

תמר הקר:

	אולי לא צריך אז את (ב).

היו"ר אברהם פורז:

	אולי. הכלל צריך להיות שבית המשפט רשאי לתת עוד 3 חודשים. הייתי מוריד את הסייפה "ובלבד שבית משפט לא נתן צו לפירוק החברה או לכינוס נכסיה". אני לא אוהב שכובלים את שיקול דעת בית המשפט, כי הסיטואציות משתנות. 

תמר הקר:

	(ג) "נתמנה מנהל מיוחד לחברה, לא יתן בית המשפט, כל עוד מינוי המנהל המיוחד בתקפו, צו לפירוק או לכינוס נכסים של החברה".

אתי בנדלר:

	 אני חושבת שאנחנו נחפזים מידי. אם בית משפט נתן צו פירוק לחברה או לכינוס נכסיה, הרי שהוא ממנה כבר מפרק או כונס נכסים. חייבים להשאיר את ההגבלה הזאת. 

תמר הקר:

	הכוונה היתה שכשעוברים מסטטוס של פירוק חלים דיני הפירוק.

היו"ר אברהם פורז:

	אוקיי, קיבלתי, הסייפה נשארת.

אתי בנדלר:

	רק את העניין של התקופות צריכים לסדר.

תמר הקר:

	(ד)"נציג היועץ המשפטי לממשלה יוזמן לכל הליך שנפתח בבית המשפט בעניין מינוי מפרק או כונס נכסים לחברה. (ה) החברה, המנהל המיוחד או הממונה לא ישאו בכל אחריות בשל מתן הוראה לפי סעיף זה או בשל אי מילוי התחיבות לפיה".

היו"ר אברהם פורז:

	מה הכוונה במילים "לא ישאו בכל אחריות"?

תמר הקר:

	הכוונה היא שנושים לא יגידו שהואיל והחברה נכנסה להליך של מנהל מיוחד ופעלה באישור בית משפט, לא תהיה לה אחריות של פגיעה בזכויות נושים או משהו כזה.

היו"ר אברהם פורז:

	למה?

תמר הקר:

	צריך לתת להם חסינות, אחרת הם לא יעיזו לעשות שום דבר.

היו"ר אברהם פורז:

	מה יקרה אם הסעיף הזה ירד? איזו תביעה צפויה?

תמר הקר:

	מדובר על סעיף 122 – אי קיום התחייבויות.

היו"ר אברהם פורז:

	מי נתן את ההוראה?

תמר הקר:

	המנהל המיוחד.

היו"ר אברהם פורז:

	הגברת הקר, לדעתי סעיף (ה) צריך להמחק. תבדקו אותו. אני לא רוצה לתת לו חסינות כזאת מוחלטת, כי אולי יהיה שימוש לרעה בסמכות. תביאו במקומו, אם צריך, סעיף שמשחרר אותו מאחריות כשזה נוגע לעצם התפעול, אבל לא לדבר כזה. לפי זה גם אם הוא עושה את זה במזיד הוא פטור.

תמר הקר:

	123(א) "מנהל מיוחד וחברי ועדת הנהלה חייבים לפעול בנאמנות כלפי החברה וברמת מיומנות שבה היה פועל אדם סביר הממלא תפקידים אלה ובאותן נסיבות. (ב) המדינה תשפה מנהל מיוחד וחבר ועדת הנהלה על תשלום שנתחייבו לו לצד שלישי, לרבות הוצאות משפט סבירות, בשל ביצוע תפקידיהם לפי סימן זה, ובלבד – (1) שהחיוב הוא על פי פסק דין סופי או פס בורר שהמדינה הסכימה למינויו, ולמדינה ניתנה אפשרות להצטרף להליך או לנהל את ההגה בו מטעם הנתבעים; (2) שהתובע שיפוי פעל בתום לב".

היו"ר אברהם פורז:
	
	למה זה?

תמר הקר:

	זה סעיף שדומה לזה שבמניות הבנקים. כשמישהו בא וממלא תפקיד של אורגן של חברה, אז הוא צריך לפעול בנאמנות כלפי החברה וכפי שהדירקטור צריך לפעול. כמו שבחוק החברה אפשר לתת שיפויים לדירקטורים אם הם פעלו בתום לב, כאן אנחנו עושים הוראה מקבילה לדיני החברות שלא צריך ללכת לעשות ביטוח, אפשר לשפות אותו. אם הוא יתבע, זה מכיוון שהוא פעל בתום לב. למעשה נכנסים בנעלי האורגנים של החברה.

היו"ר אברהם פורז:

	ואם החיוב הוא על פי פסק דין של בורר של המדינה, הוא ישלם?

תמר הקר:

	הוא לא צריך להסכים לבוררות.

היו"ר אברהם פורז:

	אני מכיר את הסיפור הזה שהיום המדינה לא מסכימה לבוררות אלא בהסכמה של היועץ המשפטי לממשלה.

זוהר יינון:

	אנחנו מנהלים כמה בוררויות בתחום המים.



היו"ר אברהם פורז:

	זה מועתק ממקום אחר. לא נתנו פה את הדעת להבדלים.

תמר הקר:

	למה צריך להיות פה הבדל?

היו"ר אברהם פורז:

	כי ניהול בנק זה סיפור אחר.

תמר הקר:

	זו גם חברה עיסקית שיש לה אחריות כלפי נושים, כלפי לקוחות.

היו"ר אברהם פורז:

	את משווה תאגיד ביוב שנותן שירותים לצרכנים, לבנקים שנותנים אשראים, בטחונות?

תמר הקר:

	בכל חברה יש לך סמכות לשפות דירקטורים.

היו"ר אברהם פורז:

	אבל למה בסעיף כזה מסורבל?

תמר הקר:

	בכל סעיפי שיפוי אומרים שלמשפה צריכה להיות הזדמנות להתנגד לפסק דין, כי אחרת מה איכפת לו.  

היו"ר אברהם פורז:

	נניח פסק הדין איננו סופי, יש עליו עירעור אבל אין עיכוב ביצוע, הדירקטור צריך לשלם מכיסו? המדינה לא משפה אותו בשלב הזה, כי המדינה חייבת לשלם רק על פי פסק דין סופי.

תמר הקר:

	זאת שאלה נכונה.

היו"ר אברהם פורז:

	צריך למצוא לזה סעיף הרבה יותר פשוט, שאומר שהמדינה תשפה מנהל מיוחד באותם מקרים שהוא פעל בתום לב. תחשבו על הסעיף הזה. תביאו משהו יותר מתאים לתאגידי המים והביוב.

בנימין כהן:

	אנחנו בפעם הקודמת הסברנו מדוע החוק הזה לא יכול לחול על המועצות האיזוריות. 


היו"ר אברהם פורז:

	אבל החוק הזה הוא לא חוק שמחייב. 

בנימין כהן:

	הוא כן מחייב.  אתה אמרת אז לאנשי האוצר ולמשפטנים לחזור הביתה ולהביא הצעה לגבי תאגידי מים. חשבנו שהיום תהיה תשובה. בינתיים התקיימה פגישה באוצר והבאנו יותר נימוקים..

היו"ר אברהם פורז:

	המועצות האיזוריות לא יקימו תאגידים כאלה. אתה יודע למה? כי ממילא זה מנוהל בנפרד. 

בנימין כהן:

	אבל החוק חל עליהן.

היו"ר אברהם פורז:

	במועצות האיזוריות, עד כמה שאני מבין, המים והביוב מופעלים לא על ידי המועצה האיזורית אלא על ידי תאגידים נפרדים.

בנימין כהן:

	הביוב כן, המים לא.

היו"ר אברהם פורז:

	מה הפסול שבאיזו שהיא מועצה כזאת יקחו את תאגיד המים הקיים ויעשו תאגיד משותף למים ולביוב? מה רע בזה?

בנימין כהן:

	זה פשוט לא ילך. 

היו"ר אברהם פורז:

	זאת תשובה לא מספקת. מה הפסול שלוקחים אגודה שיתופית באיזה שהוא מקום ואומרים לה: אנחנו נותנים לך גם את הטיפול בביוב של המועצה האיזורית?

בנימין כהן:

	האגודות השיתופיות שמנהלות את המים במועצות האיזוריות הן אגודות מנהלות, הן לא בעלים של המים. הבעלים הם היישובים. היישובים קנו את זכויות המים, הם בעלי המכסה. העניין הרבה יותר מורכב. אם יקימו תאגיד כזה, הוא יצטרך לקנות מהם. פה אנחנו מדברים על איך העירייה תמכור. ביקשנו שיהיה דיון מיוחד על מה שקורה במועצות האיזוריות, ושיהיה פרק מיוחד שיוקדש למועצות האיזוריות. אנחנו רוצים חוק שיתאים למציאות.

תמר הקר:

	אנחנו קיבלנו את הטיעון שהיום החוק לא מתאים לא לאגודות שיתופיות ולא למה שקורה בפועל. אין לנו פרק נפרד. 

היו"ר אברהם פורז:

	הגברת הקר, תשתדלו להציע לנו משהו..

תמר הקר:

	מה שהם מבקשים זה שבהגדרה של רשות מקומית יהיה כתוב: "למעט מועצה איזורית", כי הם לא רוצים שיהיה עליהם לחץ להקים את החברות האלה הואיל והם לא מסוגלים לזה היום. 

היו"ר אברהם פורז:

	זה שהם לא מסוגלים לזה זה הכל טוב ויפה, אבל השאלה אם לך יש רעיון איך בכל זאת לעשות את זה.

תמר הקר:

	המדינה היתה רוצה לראות את זה קודם כל ביישובים עירוניים. זאת המטרה הראשונית. 

היו"ר אברהם פורז:

	אנחנו נקבע שהשר יהיה רשאי לקבוע בתקנות, באישור ועדת הכלכלה, להחיל את זה על המועצות האיזוריות. עד אז לא.

תמר הקר:

	מה שמציע חבר הכנסת פורז זה לכתוב בהוראה בסוף: "חוק זה לא יחול על מועצה איזורית. השרים, באישור ועדת הכלכלה, רשאים להחיל את החוק ודרכי ההפעלה".

דוידה לחמן-מסר:

	יש דבר כזה בחוק החברות.

היו"ר אברהם פורז:

	בסדר גמור. המועצות האיזוריות בחוץ, אלא אם נאשר תקנות מיוחדות.

דוידה לחמן-מסר:

	השרים יהיו רשאים להחיל את הוראות חוק זה, כולן או מקצתן, על מועצה איזורית אם יידרש. זה יכול להיות גם בצו.

היו"ר אברהם פורז:

	אוקיי, אבל באישור הוועדה.  כרגע אין מועצות איזוריות, אלא אם השרים יבואו אלינו עם צו.

תמר הקר:

	124(א) "הפועל במסגרת חברה או מטעמה בפעילות חיונית או בפעילות נוספת כשלחברה אין רשיון לכך לפי חוק זה, דינו – מאסר דשנתיים או קנס כאמור בסעיף 61(א)(4) לחוק העונשין וקנס נוסף לכל יום שבו נמשכה העבירה, פי שניים מן הקנס הקבוע בסעיף 61(ג) לחוק העונשין".

היו"ר אברהם פורז:

	מה הפירוש של הסעיף הזה? מי זה הפועל?

תמר הקר:

	כל גורם שפועל במסגרת של חברה או מטעמה בפעילות חיונית או פעילות נוספת כשאין רשיון לפעילות הנוספת. פעילות חיונית ופעילות נוספת טעונות רשיון לפי החוק הזה. זה בעצם הוראה של פעילות ללא רישוי.

היו"ר אברהם פורז:

	מי זה הפועל הזה? מי האיש?

דוידה לחמן-מסר:

	האורגן של החברה.

היו"ר אברהם פורז:

	אז תכתבו מנהל או נושא משרה. 

דוידה לחמן-מסר:

	אנחנו נבדוק את זה.

תמר הקר:

	(ב)"העושה אחר מאלה, דינו – מאסר שנה או קנס כאמור בסעיף 61(א) (3) לחוק העונשין ,וקנס נוסף כאמור בסעיף 61(ג) לחוק העונשין לכל יום שבו נמשכת העבירה: (1) מעביר רשיון בניגוד להוראות סעיף 19(א).."

היו"ר אברהם פורז:

	איך מעבירים רשיון לאחר?

תמר הקר:

	עושים הסכם. 

היו"ר אברהם פורז:

	מה הוא עשה זה שהעביר רשיון שלא כחוק? 

תמר הקר:

	אם לא יהיה כתוב בחוק, אז אולי מישהו יחשוב שמותר לו להעביר.

היו"ר אברהם פורז:

	לדעתי זה מועתק מאיזה שהוא מקום בלי לחשוב על המשמעות. 



תמר הקר:

	(2) "מפר הוראות סעיף 54 או כללים שנקבעו לפי סעיף 55; (3) אינו ממלא אחר דרישה לי סעיף 56 או 120; (4) גובה תשלומים בניגוד להוראות סעיף 102(ז);(5) מפר צו שניתן לפי סעיף 116. (ג) מי שאינו ממלא אחר דרישה לפי סעיף 51(ב), דינו – קנס כאמור בסעיף 61(א)(4) לחוק העונשין וקנס נוסף לכל יום שבו נמשכת העבירה, פי שלושה מן הקנס הקבוע בסעיף 61(ג) לחוק העונשין. (ד) המוסר דיווח או הודעה לפי הוראה שנקבע לפי סעיף 15(א)(2) או (3) שהם כוזבים בפרט מהותי, דינו –מאסר שנה או קנס כאמור בסעיף 61(א) (3) לחוק עונשין, וקנס נוסף כאמור בסעיף 61(ג) לחוק העונשין לכל יום שבו נמשכת העבירה. 125(א) נושא משרה בחברה חייב לפקח ולעשות כל שאפשר כדי למנוע שהחברה או מי מטעמה יעברו עירה לפי סעיף 124; המפר הוראה זו, דינו –קנס כאמור בסעיף 61(א)(3) לחוק העונשין ; לעניין בסעיף זה, "נושא משרה" – דירקטור, המנהל הכללי וכל ממלא תפקיד כאמור גם אם תואר משרתו שונה, או בעל תפקיד אחר בחברה האחראי מטעמה על התחום שבו נערה העבירה. (ב) נערה עבירה לפי סעיף 124 על ידי חברה או על ידי מי מטעמה, חזקה היא כי נושא המשרה בחברה הפר את חובתו לפי סעיף קטן (א), אלא אם כן הוכיח כי עשה כל שאפשר כדי למלא את חובתו. 126. המשחית כל מיתקן או חלק של מערכת מים או מערכת ביוב, למעט מיתקן לשימוש פרטי, הגורם לו נזק או המסלק אותו ממקומו, דינו – מאסר חמש שנים".

היו"ר אברהם פורז:

	בהנחה שזה לא היה כתוב ובא היום בן אדם ומחבל במערכת המים העירונית, מה עושים לו?

תמר הקר:

	אני חושבת שיש היום עבירות מקבילות.

היו"ר אברהם פורז:

	השאלה היא אם אנחנו צריכים להכנס לדברים כאלה, או שחוק העונשין אמור לכסות דברים כאלה.

תמר הקר:

	אני יודעת שיש הוראה מקבילה כזאת בחוק חשמל, בחוק בזק. זאת הסיבה שהכנסנו את זה.

היו"ר אברהם פורז:

	תבדקו את זה. אולי בחוק העונשין זה קיים.

תמר הקר:

	אנחנו נבדוק את זה. 127(א) "העושה שלא כדין, בעצמו או על ידי מי מטעמו, אחת מאלה, דינו – מאסור שלוש שנים: (1) מפריע, מונע או מעכב מתן שירותי מים או שירותי ביוב; (2) מפריע לחברה או למי מטעמה, בהקמתה, בהפעלתה, בקיומה, בשינויה, בבדיקתה או בתיקונה של מערכת מים או מערכת ביוב, או חלק ממנה; (3) מתחבר למערכת מים או למערכת ביוב של חברה ללא הסכמת החברה, או מאפשר לאדם אחר להתחבר למערכות אלה שלא בהסמכת החברה".

מירית דובר:

	הייתי מבקשת שבסעיף קטן (1) תתווסף המילה "חברה", כדי שאם החברה עצמה מעכבת מתן שירותי מים מאיזו שהיא סיבה, שזה לא ישתמע כאילו גם היא נכנסת לתוך הסעיף.


היו"ר אברהם פורז:

	תמשיכו. אם היום באופן מכוון אני סותם איזה צינור מים, זאת לא עבירה חמורה?

תמר הקר:

	יכול להיות שיש עבירה של גרימת נזק לרכוש שדינה שישה חודשים. אנחנו חושבים שפה כשמדובר על מערכת מים ומערכת ביוב שמספקת שירות חיוני לציבור צריך לעשות הבהרה ספציפית עם ענישה חמורה.

היו"ר אברהם פורז:

	אבל איך התאגיד יעשה את זה? התאגיד ישבית את מערכת המים? לדעתי לא נתתם את הדעת לזה. חוק העונשין אמור לטפל בכל הנושאים האלה.

תמר הקר:
	
	חוק העונשין לא מטפל בכל מה שצריך לטפל. הוא מטפל בכל מיני דברים שהוא לא צריך לטפל בהם.

היו"ר אברהם פורז:

	נניח שבעיר מסויימת יש מגדל מים שמשם כל העיר מקבלת מים ומחבלים בצינור המים במזיד, איזה עבירה זאת?

תמר הקר:

	יכול להיות שזה גרימת נזק.

היו"ר אברהם פורז:

	אני לא רוצה יכול להיות. אני רוצה שתגידו לי מה דינו של האדם הזה. האם דינו כמו של אחד ששבר זכוכית בבית ספר, או שזה יותר חמור? הגברת הקר, אני מבקש שתבדקו את סעיפי חוק העונשין באופן כללי לגבי הדבר הזה.

תמר הקר:

	128(א)"התעורר חשד לעבירה על הוראה מהוראות חוק זה, רשאי הממונה, עובד משרד הפנים או עובד הרשות שממונה הסמיך לכך בכתב, לדרוש מחברה כל מסמך הנוע לעניין, לרבות דינים וחשבונות, פנקסים ותעודות או מסמכים אחרים (להלן – מסמכים)".

היו"ר אברהם פורז:

	תבדקו אם שוטר גם רשאי.

תמר הקר:

	(ב)"המסמכים יוחזרו למי שממנו נלקחו, לא יאוחר מתום שלושה חודשים מיום שנלקחו, אלא אם כן הם דרושים לשם ניהול הליך פלילי; שופט של בית משפט שלום רשאי, לבקשת הממונה ולאחר שניתנה למי שממנו נלקחו המסמכים הזדמנות נאותה להשמיע את טענותיו, להאריך תקופה זו בתנאים שייקבע. (ג) הממונה ימסור למי שממנו נלקחו המסמכים.."

היו"ר אברהם פורז:

	אני מציע שאם היא ביקשה הוא ימסור, לא הפוך. 

תמר הקר:

	אוקיי.

אתי בנדלר:

	אני לא בטוחה שהסעיפים האלה מביאים בחשבון שהיום רוב הרשומות ממוחשבות. 

תמר הקר:

	129. "נעשה מעשה בדרך ובנסיבות שיש בהן משום עבירה לכאורה לפי סימן זה, בין שהוגש על העבירה כתב אישום לבית המשפט ובין שטרם הוגש, רשאי בית המשפט לצוות על הנאשם או על מי שנראה לבית המשפט אחראי לביצוע העבירה, ועל שלוחיו או קבלניו, להפסיק את המעשה המהווה עבירה או לעשות מעשה שימנע המשך קיומה של העבירה, ותוקפו של הצו יהיה עד שבית המשפט יבטל או ישנה אותו. 130(א) היה לממונה יסוד סביר להניח כי אדם עשה אחד מאלה, רשאי הוא להטיל עליו עיצום כספי בשיעור הקנס הקבוע בסעיף 61(א)(2) לחוק העונשין: (1) הפר הוראות סעיף 25(ב); (2) הפר הוראות לפי סעיף 26(א) או (ב); (3) פעל כאמור בסעיף 29(א) ללא אישור לפי סעיף 29(ב) או בניגוד לתנאיו; (4) הפר הוראות סעיף 54 או כללים שנקבעו לפי סעיף 55 או 57; (5) הפר הוראות סעיף 69; (6) הפר כללים שנקבעו לפי סעיף 104".

היו"ר אברהם פורז:

	אני הבנתי שיש עיצום כספי זול, שזה מה שקראנו עכשיו, ויש עיצום כספי יקר, שמופיע בסעיף הבא. אנחנו סומכים ידינו על האבחנה הזאת בעיצומים.

תמר הקר:

	131(א) "בהפרה נמשכת יתווסף על העיצום הכספי הקבוע לאותה הפרה עיצום כספי בשיעור החלק החמישים שלו לכל יום שבו נמשכה ההפרה. (ב) בהפרה חוזרת יתווסף על העיצום הכספי שניתן היה להטיל בשלה אילו היתה הפרה ראשונה, סכום השווה למחצית העיצום הכספי כאמור; לעניין זה, "הפרה חוזרת" – הפרת הוראה שנקבע לגביה עיצום כספי, בתוך שנתיים מיום שהוטל עיצום כספי על ההפרה המקורית. 132. עיצום כספי יהיה לפי סכומו המעודכן ביום הדרישה לתשלומו, ואם הוגש ערעור ובית המשפט הדן בערעור הורה על עיכוב תשלומו – לפי סכומו המעודכן ביום ההחלטה בערעור. 133(א) עיצום כספי על הפרה לפי סעיף 130 ישולם לפי דרישת הממונה בתוך שלושים ימים מיום קבלתה; הדרישה תוצא לאחר שהממונה הודיע למי שאליו נועדה על הכוונה להוציאה, וניתנה לו הזדמנות נאותה להשמיע את דברו. (ב) הממונה רשאי להורות למי ששילם עיצום כספי לפרסם את דבר התשלום בעיתון, בנוסח שיורה; הורה כן הממונה, יפורסם הדבר בנוסח האמור בתוך שלושה ימים מיום מתן ההוראה. 134(א) על דרישה כאמור בסעףי 133 ניתן לערער לבית המשפט השלום בתוך 30 ימים מקבלת הדרישה. (ב) הגשת הערעור לא תעכב את ביצוע ההחלטה שעליה מערערי,ם זולת אם הסכים לכך הממונה או אם הורה בית המשפט על עיכוב ביצוע ההחלטה. (ג) התקבל ערעור, יוחזר העיצום הכספי בתוספת הפרשי הצמדה וריבית לפי חוק פסיקת רבית והצמדה...(ד) על החלטת בית המשפט בערעור ניתן לערער ברשות. 135. לא שולם עיצום כספי במועד, יתווספו עליו לתקופת הפיגור הפרשי הצמדה וריבית. 146. עיצום כספי ייגבה לאוצר המדינה ועל גבייתו תחול פקודת המסים (גביה)".

היו"ר אברהם פורז:

	ממתי מפרסמים עיצומים כספיים?

דוידה לחמן-מסר:

	החברה הזאת פועלת עבור התושבים. אם הוטלו עליהם עיצומים כספיים, יש להם את הזכות לדעת.

מירית דובר:

	כן, אבל להורות לחברה לפרסם על עצמה? אני לא ראיתי דוגמה לזה. 

תמר הקר:

	138 (א) "החל מיום תחילת פעילות החברה תהיה כל אחת מן הרשויות המקומיות שבתחום החברה (להלן – הרשות המקומית) משוחררת מחובותיה ויינטלו ממנה סמכויותיה על פי כל דין בכל הנוגע לאספקת שירותי מים ושירותי ביוב; אולם אין בכך כדי לגרוע מחובות הרשות המקומית כבעלת מניות בחברה. (ב) מבלי לגרוע מכלליות האמור בסעיף קטן (א) הרשות המקומית לא תפעל כאמור בהוראות החוקים הבאים ובתקנות וחוקי עזר שהותקנו מכוחם, לפי העניין..."

היו"ר אברהם פורז:

	טוב, אנחנו סומכים עליכם שאלה הסעיפים הנכונים. 

דוידה לחמן-מסר:

	הזכות למים היא לא זכות פשוטה. החובה של ראש רשות לוודא שכל אזרח מקבל מים מהחברה היא לא חובה שצריך להשתחרר ממנה.

היו"ר אברהם פורז:

	אבל אין לכם איך לוודא. 

דוידה לחמן-מסר:

	צריך להוסיף את המילים: "משוחררת מחובותיה לספק מים".

היו"ר אברהם פורז:

	אם רשות מקומית העבירה את סמכויותיה לתאגיד, אין לה דרך..

דוידה לחמן-מסר:

	היא בעלת המניות. אין ספק שהיא משוחררת מאספקת מים, אבל היא לא משוחררת מהאחריות הציבורית שלה כרשות מקומית לוודא כבעלת מניות שהחברה ממלאת את תפקידה.

מירית דובר:

	את צריכה להשאיר לה כלים. אתה לא יכולה לתת לה אחריות בלי כלים.

היו"ר אברהם פורז:

	למה הרשות המקומית?

דוידה לחמן-מסר:

	הרשות המקומית היא בעלת מניות השליטה בחברה, והיא זאת שממנה את הדירקטורים. היא יכולה לבקש כבעלת מניות כינוס אסיפת דירקטוריון. 



היו"ר אברהם פורז:

	מה את מציעה שיהיה הניסוח?

דוידה לחמן-מסר:

	מחובותיה לאספקת מים היא משוחררת, אבל היא לא משוחררת בכל הנוגע לאספקת מים. זה ההבדל הדק. 

אתי בנדלר:

	דידי, ההבדל הדק בין אספקת מים לכל הנוגע לאספקת המים זה שאסור יהיה לה לגבות היטלים למיניהם בכל הנוגע לאספקת מים.

דוידה לחמן-מסר:

	היא תהיה משוחררת מחובותיה..

היו"ר אברהם פורז:

	דידי, את מעלה על דעתך שלרשות מקומית שהתושבים שלה לא מקבלים מים לא יהיה איכפת?

דוידה לחמן-מסר:

	ברגע שהיא משוחררת מחובותיה לעניין, אז רק כבעלת מניות יש לה חובות. החובה שלה כבעלת מניות זה לדאוג בפן הציבורי להגשים את התכלית דרך היותה בעלת מניות. אני מבקשת שיהיה כתוב: "משוחררת מחובותיה לאספקת מים, ויינטלו ממנה סמכויותיה על פי כל דין בכל הנוגע..."

היו"ר אברהם פורז:

	היא משוחררת מחובותיה לאספקת מים ושירותי ביוב. 

תמר הקר:

	139. "השר לאיכות הסביבה רשאי להסמיך עוד של חברה להיות נותן אישור לעניין חוק רישוי עסקים, התשכ"ח-1968, בכל הנוגע למתן אישור מוקדם לפי סעיף לחוק האמור ולקביעת תנאים מוקדמים, תנאים ברשיון ותנאים נוספים ברשיון, כמשמעותם, בסעיף 7 לחוק האמור, שעניינם איכות שפכי התעשייה שיוזרמו מעסק למערכת הביוב".

דוידה לחמן-מסר:

	השאלה היא אם אפשר להעביר סמכויות שלטוניות לעובד בחברה פרטית.

תמר הקר:

	אם לא, אז צריך לאסור את ההפרטה של החברה הזאת.

דב באסל:

	מה זה משנה אם המפעל מקבל את השירותים מהתאגיד או לא מקבל שירותים מהתאגיד? למשרד לאיכות הסביבה או לרשות הנמלים יש סמכות לפי חוק רישוי עסקים להכניס איזה תנאים שהם רוצים.

היו"ר אברהם פורז:

	כי הטיפול בעניין עבר לגורם מקצועי אחר, והגורם המקצועי האחר הוא המוסמך היום. 

דב באסל:

	בנוסף לרשות המקומית? לא משנים את חוק רישוי עסקים. הרשות המקומית עדיין תהיה סוברנית להוסיף..

היו"ר אברהם פורז:

	לא. חוק רישוי עסקים משתנה. 

תמר הקר:

	מדובר פה על הסמכויות של השר לאיכות הסביבה, לא על הסמכות של הרשות המקומית. בחוק המים, יש לנו הוראה שמסמיכה איגוד ערים. אנחנו מוסיפים כאן, בנוסף לאיגוד ערים, "חברה כמשמעותה בחוק תאגידי מים וביוב".

היו"ר אברהם פורז:

	טוב, הלאה. סעיף 141.

תמר הקר:

	בחוק מדידת מים יש הוראות בעניין מונים וכדומה, לכן זה אותו דבר. 

היו"ר אברהם פורז:

	טוב. סעיף 142.

תמר הקר:

	בחוק החברות הממשלתיות אנחנו מחילים את ההוראה של קביעת כשרות לכהונה גם ברשות לשירותים ציבוריים – מים וביוב. 143. "בסעיף 157א לחוק התכנון והבנייה, התשכ"ה-1965, בסעיף קטן (ה) בסופו יבוא: (3) על אף האמור בפסקה (1), הרשות המאשרת לא תיתן אישור לפי סעיפים קטנים (ב)(2), (ג) ו-(ד)(2) לבניןי חדש שנבנה בתחומה של חברה כמשמעותה בחוק תאגידי מים וביבו התש"ס-2000, אלא לאחר שהחברה האמורה אישרה כי הבניין מחובר למערכת המים ולמערכת הביוב, או כי קיים פתרון אחר לשפכים..

היו"ר אברהם פורז:

	זאת פשוט התאמה לתאגיד מים.

תמר הקר:

	144. "דין המדינה לעניין חוק זה כדין כל בעל מקרקעין או צרכן אחר. תקנות לעניין הפסקת שירותים. 145(א) שר הפנים ושר האוצר יקבעו בתקנות את המקרים והתנאים שבהם רשאית חברה להפסיק או לצמצמם.."




היו"ר אברהם פורז:

	למה שר האוצר? זה צריך להיות שר הפנים, בהתייעצות עם שר האוצר. לא צריך שני שרים.

תמר הקר:

	"..המקרים והתנאים שבהם רשאית חברה להפסיק או לצמצם מתן שירותי מים וביוב לצרכן או למקרקעין, לרבות בשל אי תשלום תשלומים שדרשה ממנו. (ב) שר הפנים, בהתייעצות עם השר לאיכות הסביבה, יקבע בתקנות את המקרים והתנאים שבהם רשאית חברה להפסיק או לצמצם מתן שירותי מים וביוב בשל אי קיום הוראה או דרישה לפי סעיף 51. (ג) תקנות לפי סעיף זה יותקנו באישור ועדת הכלכלה של הכנסת ויובאו לאישורה תוך שישה חודשים מיום תחילתו של חוק זה". 

ערן גולן:

	אנחנו מבקשים שתקנות בדבר הפסקת שירותים או צמצומם למתקנים של מערכת הביטחון יהיו באישור שר הביטחון. זה לא נכון יהיה שבגלל שצה"ל לא העמיד צינור מים לפי דרישת החברה יחסמו מים במחסום פאטמה לחייל שחייב להיות שם.

תמר הקר:

	ולבית חולים? ולמה לבית חולים אפשר יהיה ולמחסום פאטמה לא?

היו"ר אברהם פורז:

	אבל זה רק כשהצבא לא שילם.

ערן גולן:

	לאו דווקא כשהוא לא שילם. החברה יכולה לדרוש כל מיני פעולות. אם גורם באותו בסיס לא החליף צינור, לדוגמה, החברה יכולה להחליט שהיא מפסיקה לו את המים.

היו"ר אברהם פורז:

	אלה פעולות אזרחיות מובהקות, כאשר הצבא לא שונה מכל גורם אזרחי אחר.

ערן גולן:

	לעניין הצורך הוא אולי כן שונה.

רקפת כץ:

	מה ההבדל בין גן ילדים לצבא?

היו"ר אברהם פורז:

	טוב, רבותי, הלאה.

תמר הקר:

	146. "שר הפנים ממונה על ביצוע חוק זה והוא רשאי, בהתייעצות עם שר התשתיות הלאומיות ושר האוצר, להתקין תקנות בכל הנוגע לביצועו. 147. תחילתו של חוק זה שלושים ימים מיום פירסומו. 148. 0א) בסעיף זה, "חברה" –כמשמעותה בחוק החברות. (ב) רשות מקומית שקימה לפני תחילתו של חוק זה בחברה שמטרתה הפעלת משק המים והביוב בתחומי הרשות המקומית, והעניקה לה בעלות, חכירה או זכות שימוש בנכסי המערכת המים ומערכת הביוב שלה, כולם או מרביתם, רשאית להחליט בהחלטה כאמור בסעיף 3(ב) כי חוק זה יחול על אותה חברה".

היו"ר אברהם פורז:

	יש דבר כזה?

תמר הקר:

	חברת הגיחון בירושלים.

היו"ר אברהם פורז:

	זה צריך להיות מים וביוב ביחד? אם זה אחד מהשניים זה לא?

תמר הקר:

	נכון. (ג) "החלטה לפי סעיף קטן (ב) טעונה אישור כאמור בסעיף 5(א), והוראות סעיף 5(ב) יחולו, בשינויים המחוייבים; בקשה לאישור תוגש בידי הרשות המקומית לממונה, בצירוף כל אלה: (1) מסמכי ההתאגדות של החברה; (2) כל ההסכמים שבין הרשות המקומית לבין החברה; (3) דו"חות כספיים מבוקרים לשנה שהסתיימה לפני הגשת הבקשה; (4) כל מסמך ומידע נוסף שידרוש הממונה הקשור למשק המים והביוב שבתחום הרשות המקומית ולפעולותיה, נכסיה והתחייבויותיה של החברה. (ד) שר הפנים ושר האוצר רשאים, בהתייעצות עם הממונה, להתנות את אישורם בשינוי המסמכים וההסכמים האמורים בסעיף קטן (ג) (1) ו-(2) ובכל תנאי אחר שייראה להם דרוש להשגת מטרותיו של חוק זה. (ה) אישרו שר הפנים ושר האוצר את החלטות הרשות המקומית ומולאו התנאים שקבעו לפי סעיף קטן (ד), וניתן לחברה רשיון לפי סעיף 15, יחולו הוראות חוק זה החל ביום מתן יום הרשיון, והוא ייחשב כיום תחילת פעילות החברה, ואולם השרים רשאים לקבוע כי התקופה הראשונה לעניין החברה תהיה פחות משלוש שנים מאותו יום, דרך כלל או לעניין הוראה מהוראות חוק זה. שמירת זכויות 149. אין בחוק זה כדי לפגוע בזכויותיהן של חברות ואגודות שיתופיות שהוקמו לפני תחילתו להפעלת משק מים או משק ביוב ברשויות מקומיות".

מירית דובר:

	החשש שלי הוא שברגע שנוטלים סמכויות מהרשות המקומית כשהחברה מתחילה לפעול, זה עלול להתפרש כאילו הרשות המקומית אינה רשאית לגבות אגרות והיטלים שהיא היתה רשאית לגבות עד לאותו יום.

היו"ר אברהם פורז:

	רבותי, אני רוצה לקצר. לגבי סעיף 150, אנחנו אומרים שכל עוד לא ניתנו התעריפים החדשים יחולו התעריפים הקודמים.

תמר הקר:

	151. "המינויים וההסמכה הראשונים לפי חוק זה ייעשו במועדים כמפורט להלן: (1) מינוי חברי מועצת הרשות כאמור בסעיף ...בתוך 60 ימים מן היום שבו אושרה לראשונה הקמת חברה לפי סעיף 5; (2) מינוי מנהל הרשות כאמור בסעיף 92 – בכל עת החל ביום פרסומו של חוק זה ועד ליום מינוי שאר חברי המועצה כאמור בפסקה (1);"

היו"ר אברהם פורז:

	לגבי הממונה זה צריך להיות 60 יום מיום פרסומו.


קריאה:

	לעניין סעיף 150, צריך שתהיה הגבלה בזמן לצורך קביעת התעריפים. ללא הגבלת זמן זה יכול להיות נוח, כי לקבוע תעריפים זה לא פשוט. לפי דעתי צריך להגביל את זה בזמן.

תמר הקר:

	מה יהיה אם לא יקבעו?

קריאה:

	הם יישענו על התעריפים הקודמים.

היו"ר אברהם פורז:

	גם אם קובעים מועדים ולא עומדים בהם לא קרה כלום.

קריאה:

	לא, אבל לפחות שיהיה ברור שזה צריך להיות מוגבל בזמן.

היו"ר אברהם פורז:

	כשתהיה ורסיה סופית נדבר על זה. יש עוד כמה נושאים קטנים. הייתי רוצה להכניס לחוק סעיף שיאמר ששרים יוכלו לאכוף על רשות מקומית לבצע את זה בתום 3 שנים מיום כניסתו של החוק לתוקף. 

תמר הקר:

	סעיף האכיפה הוא לא מיידי.

היו"ר אברהם פורז:

	אני מוכרח לתת להם איזו שהיא תקופה. הרי אנחנו יודעים שחלק גדול מההכנסות של משק המים והביוב משמשות למימון פעולות אחרות של הרשות המקומית. רשות מקומית שרוצה לעשות את זה, תעשה את זה. אם תעבור תקופה ויסתבר שאף רשות לא עושה כלום בחוק הזה, אז בשביל מה עבדתי פה כמה חודשים? 

משה אבנון:

	לגבי הנושא של השליטה בחברה היינו רוצים דיון מחדש.

היו"ר אברהם פורז:

	טוב.

דוידה לחמן-מסר:

	החוק הזה הוא חוק סופר חשוב. יחד עם זאת, אנחנו חושבים שהעברת המים וכל הנכסים לידיים פרטיות טעונה מחשבה נוספת. למשל, יכול להיות שצריך רק להעביר את זה בחכירה ולא בהעברת בעלות. משרד הפנים ומשרד המשפטים מודיעים שהם שוקלים לפנות לבג"ץ בעניין.


היו"ר אברהם פורז:

	אני מאוד מודה לכם. 

הישיבה ננעלה בשעה 13:40
 



















 





 

 



































 













